b"\n_START_ARTICLE_\nSocialist\xc5\xb3 darbinink\xc5\xb3 internacionalas\n_START_PARAGRAPH_\nSocialistinis darbinink\xc5\xb3 internacionalas (pranc. \xe2\x80\x93 L' International socialiste ouvri\xc3\xa8re) \xe2\x80\x93 1923 \xe2\x80\x93 1940 m. veik\xc4\x99s socialist\xc5\xb3 ir socialdemokrat\xc5\xb3 partij\xc5\xb3 tarptautinis susivienijimas._NEWLINE_\xc4\xaekurtas 1923 gegu\xc5\xbe\xc4\x97s 21-25 Hamburge vykusiame tarptautiniame kongrese, kuriame dalyvavo 620 delegat\xc5\xb3 i\xc5\xa1 30 valstybi\xc5\xb3, atstovav\xc4\x99 partijas, buvusias Berno ir Vienos (2 \xc2\xbd) Internacional\xc5\xb3 nar\xc4\x97mis. LSDP atstovavo S. Kairys._NEWLINE_Balsai kongrese pasiskirst\xc4\x97 pagal partij\xc5\xb3 gausum\xc4\x85: Vokietijos suvienytoji socialdemokrat\xc5\xb3 partija \xe2\x80\x93 30, DB leiboristai \xe2\x80\x93 28, Pranc\xc5\xabzijos socialistai \xe2\x80\x93 16, Belgija ir Austrija po 15, Rusija, \xc5\xa0vedija, Danija ir JAV po 12, \xc4\x8cekijos ir Slovakijos \xc4\x8dekai-%, vengrai-8, vokie\xc4\x8diai-7, Nyderlandai ir \xc5\xa0veicarija po 7, Norvegija, Gruzija ir Suomija po 3, Arm\xc4\x97nija, Bulgarija, Jugoslavija, Rumunija, Ukraina, Turkija, Liuksemburgas, Lietuva, Latvija, Estija ir Dancigo laisvasis miestas po 1 atstov\xc4\x85._NEWLINE_Kongrese priimtoje rezoliucijoje \xe2\x80\x9eTarptautin\xc4\x97 darbinink\xc5\xb3 klas\xc4\x97s kova prie\xc5\xa1 pasaulin\xc4\x99 reakcij\xc4\x85\xe2\x80\x9c Rusijos vald\xc5\xbeia pasmerkta d\xc4\x97l vykdomo teroro, ta\xc4\x8diau kartu Antant\xc4\x97s ir kitos \xc5\xa1alys raginamos pripa\xc5\xbeinti Rusij\xc4\x85. Taip pat reikalaujama savo \xc5\xa1ali\xc5\xb3 vyriausyb\xc4\x97ms neleisti stiprinti socialin\xc4\x99 ir politin\xc4\x99 reakcij\xc4\x85, kovoti u\xc5\xbe tautini\xc5\xb3 diktat\xc5\xabr\xc5\xb3 pa\xc5\xa1alinim\xc4\x85._NEWLINE_Rezoliucijoje \xe2\x80\x9eImperialistin\xc4\x97s taikos sutartys ir darbinink\xc5\xb3 klas\xc4\x97s u\xc5\xbedaviniai\xe2\x80\x9c i\xc5\xa1d\xc4\x97stytos nuostatos ginti tautines ir tikybos ma\xc5\xbeumas, prie\xc5\xa1intis kolonizavimui, slapt\xc5\xb3 karini\xc5\xb3 sutar\xc4\x8di\xc5\xb3 ir s\xc4\x85jung\xc5\xb3 sudarymui, siekti visuotinio nusiginklavimo, i\xc5\xa1 Rusijos reikalaujama i\xc5\xa1vesti kariuomen\xc4\x99 i\xc5\xa1 Gruzijos bei suteikti apsisprendimo teis\xc4\x99 Arm\xc4\x97nijai ir Gruzijai._NEWLINE_Kongrese buvo patvirtintas SDI statutas, i\xc5\xa1rinktas 9 nari\xc5\xb3 Biuras ir 6 nari\xc5\xb3 Vykdomojo komiteto vadovaujanti komisija, vykdan\xc4\x8diaisiais sekretoriais paskirti F. \xc5\xa0ou ir F. Adleris. SDI b\xc5\xabstine pasirinktas Londonas, 1935 m. b\xc5\xabstin\xc4\x97 perkelta \xc4\xaf Briusel\xc4\xaf._NEWLINE_SDI teko dirbti fa\xc5\xa1izmo ir reakcijos pakilimo bei socialdemokratijos skaidymosi \xc4\xaf marksistines ir reformistines sroves laikotarpiu, tod\xc4\x97l jo \xc4\xaftaka nebuvo didel\xc4\x97. Pirm\xc4\x85j\xc4\xaf de\xc5\xa1imtmet\xc4\xaf, kol vyko teorij\xc5\xb3 formavimas, tr\xc5\xabko ry\xc5\xbeto kovoti prie\xc5\xa1 fa\xc5\xa1izm\xc4\x85, kai kurios SDI partijos netgi bendradarbiavo su nacionalsocialistin\xc4\x97mis partijomis, o Vokietijoje \xc4\xaf vald\xc5\xbei\xc4\x85 at\xc4\x97jus Hitleriui, nutr\xc5\xabko finansin\xc4\x97 parama visam darbinink\xc5\xb3 jud\xc4\x97jimui._NEWLINE_SDI fakti\xc5\xa1kai nustojo egzistav\xc4\x99s 1940, Vokietijai u\xc5\xbe\xc4\x97mus Belgij\xc4\x85."